CELEX: 62021TN0788
Language: el
Date: 2021-12-21 00:00:00
Title: Υπόθεση T-788/21: Προσφυγή της 21ης Δεκεμβρίου 2021 — TDK Foil Italy κατά Επιτροπής

21.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 84/43
            
         
      Προσφυγή της 21ης Δεκεμβρίου 2021 — TDK Foil Italy κατά Επιτροπής
      (Υπόθεση T-788/21)
      (2022/C 84/61)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: TDK Foil Italy SpA (Rozzano, Ιταλία) (εκπρόσωποι: F. Di Gianni, A. Scalini και G. Pregno, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2021/1784 (1) της Επιτροπής, της 8ης Οκτωβρίου 2021, για την επιβολή οριστικού δασμού αντιντάμπινγκ στις εισαγωγές πλατέων προϊόντων έλασης από αλουμίνιο καταγωγής Λαϊκής Δημοκρατίας της Κίνας, κατά το μέρος που εντάσσει στο πεδίο εφαρμογής του δασμού αντιντάμπινγκ το ακατέργαστο φύλλο αλουμινίου που χρησιμοποιείται για την παραγωγή αλουμινίου ανόδου υψηλής τάσης και φύλλου για ακροδέκτες για ηλεκτρολυτικούς πυκνωτές αλουμινίου.
               
            
                  —
               
               
                  επικουρικώς, να ακυρώσει το άρθρο 1, παράγραφος 1, του εκτελεστικού κανονισμού (ΕΕ) 2021/1784 της Επιτροπής, της 8ης Οκτωβρίου 2021 για την επιβολή οριστικού δασμού αντιντάμπινγκ στις εισαγωγές πλατέων προϊόντων έλασης από αλουμίνιο καταγωγής Λαϊκής Δημοκρατίας της Κίνας, κατά το μέρος που παρανόμως εντάσσει το φύλλο αλουμινίου υψηλής καθαρότητας στο πεδίο εφαρμογής του δασμού αντιντάμπινγκ, και.
               
            
                  —
               
               
                  εν πάση περιπτώσει, να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο υποστηρίζεται ότι, εντάσσοντας το φύλλο αλουμινίου υψηλής καθαρότητας στο πεδίο εφαρμογής του δασμού αντιντάμπινγκ, η Επιτροπή υπέπεσε σε πρόδηλη πλάνη εκτιμήσεως των αποδεικτικών στοιχείων που προσκομίστηκαν στο πλαίσιο της έρευνας και παραβίασε την αρχή της αναλογικότητας. Ειδικότερα, η προσφεύγουσα υποστηρίζει ότι υπάρχουν ισχυρά αποδεικτικά στοιχεία σχετικά με την απουσία παραγωγής φύλλου αλουμινίου υψηλής καθαρότητας στην Ένωση.
               
            
                  2.
               
               
                  Με τον δεύτερο λόγο υποστηρίζεται ότι ο προσβαλλόμενος κανονισμός παραβιάζει το άρθρο 1, παράγραφος 1, του βασικού κανονισμού στο μέτρο που εφάρμοσε δασμούς αντιντάμπινγκ σε εισαγωγές προϊόντος οι οποίες δεν θα μπορούσαν να προκαλέσουν ζημία στον ενωσιακό κλάδο παραγωγής, ενώ δεν υπήρχε επίσης σχετικό συμφέρον της Ένωσης.
               
            
         (1)  ΕΕ 2021, L 359, σ. 6